Komisijos reglamentas (EEB) Nr. 3914/88
1988 m. gruodžio 14 d.
dėl analizės procedūrų, taikytinų KN kodo 19059030 pozicijoje klasifikuojamų produktų sausosios ir riebalinės medžiagos bei cukraus kiekiui nustatyti
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistikos nomenklatūros bei dėl Bendrojo muitų tarifo [1] su paskutiniais pakeitimais, padarytais Reglamentu (EEB) Nr. 3174/88 [2], ypač į jo 9 straipsnį,
kadangi siekiant užtikrinti vienodą prie šio reglamento pridėtos Kombinuotosios nomenklatūros taikymą būtina priimti priemones dėl analizės procedūrų, taikytinų norint nustatyti KN kodo 19059030 pozicijoje klasifikuojamų produktų cukraus kiekį (bendrą sacharozės, fruktozės, gliukozės, laktozės ir maltozės kiekį), riebalinę ir sausąją medžiagą;
kadangi atlikti tyrimai ir bandymai rodo, kad šio reglamento 1 straipsnyje išdėstytos analizės procedūros yra tinkamos;
kadangi įsigaliojus šiam reglamentui turi būti anuliuotas 1984 m. liepos 19 d. Komisijos reglamentas (EEB) Nr. 2093/84 dėl analizės procedūrų, taikytinų Bendrojo muitų tarifo pozicijoje Nr. 19.07 klasifikuojamų tam tikrų įprastinių kepinių sausosios ir riebalinės medžiagos bei cukraus kiekiui nustatyti [3];
kadangi šiame reglamente numatytos priemonės atitinka Nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
KN kodo 19059030 pozicijoje klasifikuojamų produktų cukraus kiekis (bendras sacharozės, fruktozės, gliukozės, laktozės ir maltozės kiekis), riebalinė ir sausoji medžiaga nustatoma taikant šias procedūras:
- cukraus kiekis (bendras sacharozės, fruktozės, gliukozės, laktozės ir maltozės kiekis) turi būti nustatomas didelio slėgio skysčių chromatografija,
- riebalinė medžiaga turi būti nustatoma po hidrolizės, atliktos naudojant druskos rūgštį; medžiagos, kurias po šios hidrolizės galima išskirti petroleteriu, yra laikomos riebaline medžiaga,
- sausa medžiaga turi būti nustatoma džiovinant pavyzdinį mėginį tol, kol jo masė taps pastovi, esant 103 ± 2 °C temperatūrai.
2 straipsnis
Reglamentas (EEB) Nr. 2093/84 anuliuojamas.
3 straipsnis
Šis reglamentas įsigalioja dvidešimt pirmą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1988 m. gruodžio 14 d.